ЗэIукIапIэ афэхъурэр гуIэтыпI — Адыгэ макъ\nЗэIукIапIэ афэхъурэр гуIэтыпI\nРедактор 08.12.2020 08.12.2020 КУЛЬТУРЭР, КЪЭБАРЫКlЭХЭР\nШъолъыр зэнэкъокъоу «2020-рэ илъэсым куль­турэм и Унэ анахь дэгъу» зыфиIорэр Адыгэ Республикэм щыкIуагъ.\nАдыгэ Республикэм культу­рэмкIэ и Министерствэ, Адыгеим лъэпкъ культурэмкIэ и Гупчэ Iофтхьабзэр зэхащагъ. Адыгэ Республикэм и Къэралыгъо программэу «Культурэм хэхъо­ныгъэ ышIыныр» зыфиIорэм телъытагъэу 2020-рэ илъэсым зэнэкъокъур рагъэкIокIыгъ. ШIэжьымрэ Щытхъумрэ я Илъэ­сэу 2020-рэ илъэсыр зэрэщытыр зэхэщакIохэм къыдалъытагъ.\n— Культурэм и Унэ анахь дэгъур республикэм къыщыха­хыным фэшI Iофтхьабзэр къе­кIокIыгъуитIоу гощыгъагъэ, — къытиIуагъ Адыгэ Республикэм культурэмкIэ и Министерствэ испециалист шъхьаIэу Теуцожь Нурыет. — ПэшIорыгъэшъ зэ­нэ­къокъур мэлылъфэгъум и 1-м къыщегъэжьагъэу чъэпыогъум и 30-м нэс районхэм ащы­-\nкIуагъ. Я 2-рэ къекIокIыгъор заочнэ шIыкIэм тетэу шэкIогъум и 20 – 25-м республикэм лъэпкъ культурэмкIэ и Гупчэ щызэхащагъ.\n— Къоджэ щыIакIэм хэхъоныгъэ ышIыным фэшI культурэм иунэхэм яIофшIагъэ елъыты­гъэр бэ.\n— Концертхэр, спектаклэхэр, пчыхьэзэхэхьэ гъэшIэгъонхэр культурэм иунэхэм ащызэхащэх, — къеIуатэ Адыгэ Рес­публикэм лъэпкъ культурэмкIэ и Гупчэ ипащэу Бадый Къэп­лъан. — НыбжьыкIэхэм сэнаущыгъэу ахэлъыр, яшIэныгъэ зэрэхагъахъорэр апэу къызыщагъэлъэгъон алъэкIыщтхэм культурэм иунэхэр ащыщых. Къуаджэм щырагъажьи, артист цIэрыIо хъугъэхэу непэ респуб­ликэм иансамблэхэм, театрэхэм нэбгырабэмэ Iоф ащашIэ.\nКультурэм иунэхэм яансамб­лэхэр республикэм, хэгъэгу зэнэкъокъухэм ахэлажьэх, Iэ­кIыб къэралхэм ащыкIорэ фестивальхэм яIэпэIэсэныгъэ къа­щагъэлъагъо.\nТэхъутэмыкъое районым иан­самблэу «Уджыр» Тыркуем зэкIом, тилъэпкъэгъоу концертым еплъыгъэхэр лъэшэу ыгъэ­гушIуагъэх. Ащ фэдэу щытхъур къытфэзыхьыгъэхэр нэмыкI районхэм, къалэхэм яIэх.\nКрасногвардейскэ районым культурэм и Унэ апэрэ чIыпIэр къыдихыгъ, Унэм ипащэр Александр Илюхин.\nТэхъутэмыкъое районым культурэм и Унэшхо ятIонэрэ чIыпIэр фагъэшъошагъ, пащэр Къэлэкъутэкъо Инвер.\nТеуцожь районымкIэ Очэ­пщые культурэм и Унэу дэтым я 3-рэ чIыпIэр къыдихыгъ, пащэр Апэзэо Нурыет.\nАдыгэ Республикэм культу­рэмкIэ иунэхэм афэгъэхьыгъэ къэбархэр зэхэщакIохэм Ин­тернетымкIэ янэкIубгъохэм игъэ­кIотыгъэу къащагъэлъагъо. Культурэм иунэхэр гуIэтыпIэх, цIыфхэм язэIукIапIэх.\nСурэтхэм арытхэр: зэнэкъо­къум хагъэунэфыкIырэ чIыпIэхэр къыщыдэзыхыгъэхэр.\nПредыдущая ЧIыфэр сомэ мин 200-м ехъугъагъ\nСледущая УиныдэлъфыбзэкIэ къыдэкIырэ гъэзетыр къиптхыкIын фае